b'\n_START_ARTICLE_\nDon Juan (opera)\n_START_PARAGRAPH_\nDon Juan (tudi Don Giovanni) je opera v dveh dejanjih (desetih slikah) W. A. Mozarta._NEWLINE_Po velikem uspehu opere Figarova svatba v Pragi leta 1786 je pra\xc5\xa1ko stanovsko gledali\xc5\xa1\xc4\x8de pri Mozartu naro\xc4\x8dilo novo opero. V razpu\xc5\xa1\xc4\x8denem 18. stoletju je bila stara zgodba o \xc5\xa1panskem plemi\xc4\x8du don Juanu Tenoriu, ki mu ni bilo \xc5\xbeensk nikoli dovolj, a se je vsake nemudoma naveli\xc4\x8dal, v veliki modi. Februarja 1787 so v Benetkah uprizorili opero enodejanko\xc2\xa0\xc2\xbbDon Giovanni o sia il convitato di pietra\xc2\xab\xc2\xa0Giuseppeja Gazzanige po libretu Giovannija Bertatija. Opera je imela neznanski uspeh in pra\xc5\xa1ki impresarij Guardasoni je prosil Mozarta, naj napi\xc5\xa1e novo opero na to temo. Libretist Figarove svatbe Lorenzo da Ponte je Bertatijev libreto izbolj\xc5\xa1al in raz\xc5\xa1iril (pri tem si je pomagal z Moli\xc3\xa8rovo komedijo Don Juan ou le festin de pierre) in poleti 1787 se je Mozart lotil komponiranja. Izvirni naslov Mozartove opere je Don Giovanni, in tudi njen libreto, ki ga je napisal Lorenzo da Ponte, je v italijan\xc5\xa1\xc4\x8dini. Premiera naj bi bila v Pragi 14. oktobra 1787 v \xc4\x8dast prihoda nadvojvodinje Marije Terezije Jo\xc5\xbeefe z mo\xc5\xbeem v Prago. Mozart je 1. oktobra odpotoval z Dunaja v Prago, da bi vodil vaje, zaradi te\xc5\xbeavnosti dela pa so morali premiero prestaviti za \xc5\xa1tirinajst dni. Ta je bila torej 29. oktobra 1787.\n_START_SECTION_\nUvertura\n_START_PARAGRAPH_\nUvertura 28. oktobra, na ve\xc4\x8der pred krstno predstavo, \xc5\xa1e ni bila napisana. Mozart se je zabaval v dru\xc5\xbebi prijateljev in jim na klavikordu improviziral tri razli\xc4\x8dne skladbe, izmed katerih so morali izbrati eno kot bodo\xc4\x8do uverturo. Med drugo in tretjo uro zjutraj je za\xc4\x8del s pisanjem. Da pri delu ne bi zaspal, je prosil soprogo Konstanco, naj mu bere pripovedke iz Tiso\xc4\x8d in ene no\xc4\x8di. V treh urah je bila uvertura nared, zjutraj so odnesli partituro k prepisovalcu in glasbeniki so na predstavi dobili na pulte note, na katerih se \xc4\x8drnilo \xc5\xa1e ni posu\xc5\xa1ilo. Kljub temu da so igrali prima vista (na prvi pogled), so uverturo odigrali s takim poletom, da jih je ob\xc4\x8dinstvo nagradilo z gromkim ploskanjem. Mozart, ki je dirigiral izza \xc4\x8dembala, je zadovoljno rekel glasbenikom okoli sebe:\xc2\xa0\xc2\xbbNekaj not je oble\xc5\xbealo pod pultom, ampak vseeno je \xc5\xa1lo dobro.\xc2\xab\xc2\xa0Uvertura se za\xc4\x8dne s slovesnim uvodom, v katerem je Mozart uporabil hladno, onstransko glasbo, ki v drugem dejanju spremlja prihod kamnitega gosta na ve\xc4\x8derjo k don Giovanniju. Sledi popoln sonatni allegro v D-duru, slika razuzdanega plemi\xc4\x8da, ki ga sla \xc5\xbeene iz naslade v naslado. Vendar gre\xc5\xa1nik ne more uiti opominom, naj se pokesa: vedno znova mu zastavijo pot v obliki groze\xc4\x8de poudarjenega padajo\xc4\x8dega motiva iz petih tonov. Uvertura nima sklepne kadence, temve\xc4\x8d se po modulaciji v F-dur neposredno nadaljuje s prvim prizorom opere.\n_START_SECTION_\nPrva slika\n_START_PARAGRAPH_\nVrt, v ozadju konturjeva hi\xc5\xa1a. No\xc4\x8d._NEWLINE_Don Juanov sluga Leporello stra\xc5\xbei pred hi\xc5\xa1o, da bi se njegov gospodar lahko brezskrbno zabaval. Nenadoma zasli\xc5\xa1i ropot, zato se skrije. Donna Ana zasleduje tujca (Juana), ki se je vtihotapil k njej in se izdajal za njenega zaro\xc4\x8denca Oktavija. Ana ga zasleduje in kli\xc4\x8de na pomo\xc4\x8d. Stari kontur, Anin o\xc4\x8de, prihiti in po kratkem dvoboju z Juanom pade zaboden. Ubijalec in njegov sluga zbe\xc5\xbeita. Na kraj dvoboja prite\xc4\x8dejo Ana, njen zaro\xc4\x8denec Oktavijo in slu\xc5\xbein\xc4\x8dad. Ano silno presune o\xc4\x8detova smrt. Z zaro\xc4\x8dencem Oktavijem prise\xc5\xbeeta, da bosta umor ma\xc5\xa1\xc4\x8devala.\n_START_SECTION_\nDruga slika\n_START_PARAGRAPH_\nNaslednji dan. Zgodnje jutro._NEWLINE_Veselo razpolo\xc5\xbeen se don Juan pomenkuje z Leporellom o novi pustolov\xc5\xa1\xc4\x8dini. Leporello dela Juanu pridige in mu o\xc4\x8dita grehe. Tedaj pride donna Elvira, ki i\xc5\xa1\xc4\x8de nezvestega ljubimca. Don Juan, ki je ne spozna takoj, jo pomiluje. Ko ga Elvira spozna, mu o\xc4\x8dita nezvestobo in ga o\xc5\xa1teje. Juan se sku\xc5\xa1a opravi\xc4\x8diti, ker mu pa Elvira ni\xc4\x8desar ve\xc4\x8d ne verjame, jo prepusti Leporellu, sam pa neopa\xc5\xbeen odide. Elvira je ogor\xc4\x8dena, ker \xc4\x8duti, da se Juan iz nje nor\xc4\x8duje. Sluga pa ji prigovarja, naj ne misli preve\xc4\x8d nanj, ker ima povsod veliko ljubic. Poka\xc5\xbee ji bele\xc5\xbeko, v katerem ima zapisana imena vseh Juanovih ljubic, med njimi me\xc5\xa1\xc4\x8danke, sobarice, princese in druge. Svetuje ji, naj pusti Juana pri miru, ker ni vreden njene jeze.\n_START_SECTION_\nTretja slika\n_START_PARAGRAPH_\nPridejo kmet Masetto, njegova nevesta Zerlina, kmetje in kmetice, ki pojejo in se zabavajo. Kmalu za njimi prideta Leporello in Juan. Pogled na toliko mladih in lepih deklet ga vzradosti. Pozdravi jih in vpra\xc5\xa1a, \xc4\x8de morda svatujejo. Na Zerlinino pritrditev se Juan ponudi novoporo\xc4\x8dencema za za\xc5\xa1\xc4\x8ditnika in prijatelja, Leporellu pa naro\xc4\x8di, naj pelje svate v njegov dvorec in jih tam pogosti. Ostati ho\xc4\x8de sam z Zerlino. Kljub Masettovemu ugovoru odvede Juan svojo novo \xc5\xbertev in z la\xc5\xbenjivimi besedami kmalu pridobi njeno srce. Toda pot jima zastavi Elvira. V zadnjem trenutku pride kot re\xc5\xa1ilni angel in pove Zerlini, da je v krempljih hudega zapeljivca, ki mu ne sme ni\xc4\x8desar verjeti. Juan premi\xc5\xa1ljuje o svoji usodi, saj se mu danes noben na\xc4\x8drt in naklep ne posre\xc4\x8di, ko prideta Ana in Oktavijo. Juanu je tesno pri srcu, ker se boji, da bo moral dajati odgovor za smrt Aninega o\xc4\x8deta, a si oddahne, ko ga Oktavijo in Ana ne spoznata in ga celo poprosita, naj jima pomaga najti morilca, saj Ana med dvobojem ni spoznala Juana. V tem pride zopet Elvira, ki \xc5\xa1\xc4\x8duva Ano in Oktavija, naj temu podle\xc5\xbeu ni\xc4\x8desar ne verjameta. Juan se sku\xc5\xa1a re\xc5\xa1iti iz tega neprijetnega polo\xc5\xbeaja na ta na\xc4\x8din, da pri\xc4\x8dne trditi, da so Elvirine besede utvare omra\xc4\x8denega duha. Juan se opravi\xc4\x8di in odide z izgovorom, da mora paziti na Elviro, ker bi si v zmedenosti lahko storila kaj hudega. Preden odide pa jima Juan cini\xc4\x8dno izjavi, da jima je vselej na razpolago, \xc4\x8de bi ga rabila. Ani se zdi, da bi mogel biti Juan morilec njenega o\xc4\x8deta, saj ga izdaja njegov glas in na\xc4\x8din govorjenja. Oktaviju opi\xc5\xa1e ves dogodek z Juanom, ko se je preoble\xc4\x8den prikradel v njeno sobo in pred hi\xc5\xa1o umoril njenega o\xc4\x8deta, ki je hotel zapeljivca zadr\xc5\xbeati. Sedaj je spoznala hudobne\xc5\xbea, ki jo je osramotil. Ana spomni Oktavija na prisego, da bo ma\xc5\xa1\xc4\x8deval njo in o\xc4\x8deta. Oktavijo ji izpove svojo ljubezen.\n_START_SECTION_\n\xc4\x8cetrta slika\n_START_PARAGRAPH_\nJuan se v svojem dvorcu pripravlja na nove podvige. Leporello mu pripoveduje, kako je izvr\xc5\xa1il njegova navodila in kako donna Elvira rovari. Don Juan mu v pre\xc5\xa1ernem razpolo\xc5\xbeenju da nove naloge._NEWLINE_Pred dvorcem._NEWLINE_Zerlina si na vse na\xc4\x8dine prizadeva, da bi potola\xc5\xbeila ljubosumnega Masetta. Ko pa zasli\xc5\xa1i, da prihaja Juan, se mu ho\xc4\x8de skriti, toda Masetto ji uka\xc5\xbee, naj ga po\xc4\x8daka, kajti tako bi lahko zvedel, kaj je bilo med njima. Masetto se skrije, da bi prislu\xc5\xa1koval, isti \xc4\x8das pa nastopi glasba, ki sprosti napeto situacijo in don Juan odvede oba na veselico. Oktavijo, Ana in Elvira nastopijo maskirani; sklenili so zvezo zoper Juana, da bi se ma\xc5\xa1\xc4\x8devali. Leporello opazi maske. Don Juan se razveseli novih gostov. Leporello povabi v imenu svojega gospodarja vse tri na ples in pojedino. Trojica se vabilu odzove.\n_START_SECTION_\nPeta slika\n_START_PARAGRAPH_\nSlavnostno razsvetljena dvorana._NEWLINE_Vsi navzo\xc4\x8di so dobre volje, le Masetta grize ljubosumje. Tri maske vstopijo. Don Juan odpre ples. Menuetu, ki ga igra ve\xc4\x8dji orkester, se pri dru\xc5\xbeita isto\xc4\x8dasno \xc5\xa1e val\xc4\x8dek in kontredanse. V pisani gne\xc4\x8di treh razli\xc4\x8dnih plesov se izmuznejo Juan, Leporello in Zerlina, ki pa za\xc4\x8dne klicati na pomo\xc4\x8d, ko opazi, da je pri\xc5\xa1la v zanko zapeljivca. Zme\xc5\xa1njava nastane. Gostje vlomijo vrata v sosednjo sobano. Juan pride, zvali krivdo na Leporella in ga ho\xc4\x8de navidez zabosti z me\xc4\x8dem. Oktavijo spozna igro in nameri na Juana pi\xc5\xa1tolo. Trojica sname maske, Juan jih ves presene\xc4\x8den spozna, toda v splo\xc5\xa1ni zmedi se mu v zadnjem hipu le posre\xc4\x8di izviti iz nevarnega polo\xc5\xbeaja.\n_START_SECTION_\n\xc5\xa0esta slika\n_START_PARAGRAPH_\nCesta pred Elvirino hi\xc5\xa1o._NEWLINE_Leporello je odlo\xc4\x8den zapustiti svojega gospodarja, ker mu to \xc5\xbeivljenje preseda. Juan ga z mo\xc5\xa1nji\xc4\x8dkom zlatnikov pregovori, da ostane. Don Juan je sedaj zaljubljen v Elvirino sobarico. Preoble\xc4\x8den v Leporellovo obleko pre\xc5\xbei pred hi\xc5\xa1o. Na balkonu se pojavi Elvira, ki \xc5\xa1e vedno ni prebolela ljubezni do Juana. Ko jo Juan zagleda, mu \xc5\xa1ine v glavo nova zamisel. Svoji biv\xc5\xa1i ljubici pri\xc4\x8dne znova hliniti ljubezen, dokler je ne zvabi iz hi\xc5\xa1e in jo nato prepusti v Juana preoble\xc4\x8denemu Leporellu. Don Juan zapoje sobarici podoknico, toda predno pride njegova nova izvoljenka, se pojavi oboro\xc5\xbeeni Masetto s svojimi prijatelji, da bi poiskal Juana in z njim obra\xc4\x8dunal. Juan, v Leporellovi obleki, se ponudi Masettu, da mu bo pri njegovem na\xc4\x8drtu pomagal. Naivni Masetto nasede pomo\xc4\x8dniku; sporazumno po\xc5\xa1ljeta prijatelje na ogled, nato mu preoble\xc4\x8deni Juan izvabi oro\xc5\xbeje in ga po\xc5\xa1teno premlati. Na Masettovo vpitje prite\xc4\x8de Zerlina, ki ji poto\xc5\xbei, da ga vse boli, ker ga je Leporello, ali nekdo, ki je njemu podoben, premlatil. \xc4\x8ceprav se ji smili, ga pokara, zakaj iz ljubosumnosti po\xc4\x8denja neumnosti. Povabi ga domov k sebi, kjer ga bo negovala in ozdravila, a le pod pogojem, \xc4\x8de ji obljubi, da ne bo ve\xc4\x8dljubosumen.\n_START_SECTION_\nSedma slika\n_START_PARAGRAPH_\nOb pokopali\xc5\xa1kem zidu._NEWLINE_Leporello vidi, da se nekdo bli\xc5\xbea, zato bi se rad izmuznil. \xc4\x8ceravno ga Elvira prosi, naj ostane pri njej, i\xc5\xa1\xc4\x8de izhod, a ga v temi ne more najti. V tem pridejo Ana, Oktavijo, Zerlina in Masetto, ki se ho\xc4\x8dejo ma\xc5\xa1\xc4\x8devati nad ubogim Leporellom, misle\xc4\x8d da je Juan. Elvira prosi zanj, toda njene pro\xc5\xa1nje ne pomagajo. Ko vidi Leporello, da mu prede trda, saj ga ho\xc4\x8de Oktavijo celo ubiti, se razkrije in prosi na kolenih, naj mu prizanesejo. Navzo\xc4\x8di uvidijo, da jih je Don Juan spet prevaral. Leporello zbe\xc5\xbei. Sedaj se je tudi Oktavio prepri\xc4\x8dal, da je bil gotovo Juan tisti, ki je starega konturja ubil, zato ho\xc4\x8de lopova poiskati in z njim obra\xc4\x8dunati.\n_START_SECTION_\nOsma slika\n_START_PARAGRAPH_\nPokopali\xc5\xa1\xc4\x8de s konturjevim nagrobnim spomenikom._NEWLINE_Don Juan spleza s smehom \xc4\x8dez zid, kjer se \xc4\x8duti varnega pred zasledovalci. Tudi Leporello pride za njim, zdaj spet zamenjata obleki. Ko pripoveduje Juan o neki svoji novi pustolov\xc5\xa1\xc4\x8dini, se zasli\xc5\xa1i konturjev glas. V svoji oholosti in pre\xc5\xa1ernosti povabi don Juan starega konturja na ve\xc4\x8derjo. Konturjeva soha pokima in pristane na povabilo.\n_START_SECTION_\nDeveta slika\n_START_PARAGRAPH_\nSoba pri donni Ani._NEWLINE_Ana \xc5\xa1e ni prebolela o\xc4\x8detove smrti. Oktavijo jo tola\xc5\xbei in io prepri\xc4\x8duje, da Juan ne bo ube\xc5\xbeal zaslu\xc5\xbeeni kazni. Prosi jo za roko, Ana pa odlo\xc5\xbei poroko na poznej\xc5\xa1i \xc4\x8das.\n_START_SECTION_\nDeseta slika\n_START_PARAGRAPH_\nVelika jedilnica v Juanovi pala\xc4\x8di._NEWLINE_Don Juan sedi zadovoljen pri ve\xc4\x8derji, glasbeniki igrajo na odru razne to\xc4\x8dke iz oper, med temi tudi iz\xc2\xa0\xc2\xbbFigarove svatbe\xc2\xab. To gostijo prekine Elvira, ki roti Juana, naj opusti ta na\xc4\x8din \xc5\xbeivljenja. Don Juan pa je nepobolj\xc5\xa1ljiv in se ne zmeni resno za Elvirine pro\xc5\xa1nje. Elvira odide, a zunaj stra\xc5\xa1no zakri\xc4\x8di. Leporello gre gledat, kaj se dogaja, a ko pogleda skozi vrata, tudi sam zakri\xc4\x8di ves prestra\xc5\xa1en in naglo zapre vrata za seboj. Pred vrati stoji pokojni kontur in trka nanje. Kamniti gost vstopi, pozove Juana, naj se pokesa svojih dejanj, naj se spreobrne in moli. Toda Juan no\xc4\x8de o tem ni\xc4\x8d sli\xc5\xa1ati. Leporello mu prigovarja, podzemski glasovi ga opominjajo k spreobrnjenju. Juan ne more uiti, ker je obsojen na pogubo. Med potresom se Juan pogrezne v globino, objet od sikajo\xc4\x8dega ognja. Vsi navzo\xc4\x8di pridejo na kraj dejanja in i\xc5\xa1\xc4\x8dejo don Juana. Leporello jim pove, da se je pogreznil v podzemlje, kamor ga je spravil kamniti gost. Vsak od navzo\xc4\x8dih pove svojo odlo\xc4\x8ditev: Leporello si bo poiskal drugega gospodarja, Elvira se bo poslovila od posvetnega \xc5\xbeivljenja, Ana si izprosi za poroko z Oktavijanom \xc5\xa1e eno leto odloga, vsi pa zaklju\xc4\x8dijo z moralo:\xc2\xa0\xc2\xbbKdor gre\xc5\xa1i, se pokori\xc2\xab.'